आज़ादी के बाद भारत का राजनीतिक चरित्र पूर्णतः बदल चुका था और दिल्ली क्योंकि राजनीतिक सत्ता का केंद्र बिंदु थी वहॉँ इन परिवर्तनों को तेज़ी से देखा जा सकता था। उन दिनों हिंदी कविताओं का स्वर बदल गया था। रघुवीर सहाय, जिन्होंने ‘नवजीवन’ मासिक पत्र से अपने पत्रकार जीवन की शुरुआत की थी, 1951 में अज्ञेय द्वारा सम्पादित ‘प्रतीक’ मासिक के सहायक संपादक बनकर दिल्ली आए थे। रघुवीर सहाय ने 1948 में अपनी आरंभिक कविताओं को जिस डायरी में इकट्ठा किया था उसका शीर्षक उन्होंने दिया ‘सपने और सवेरा’। यह शीर्षक कवि की उस पूरी मनःस्थिति को व्यक्त करता है जो स्वतंत्रता के बाद के वर्षों में बनी थी। सभंवतः आज़ादी मिलने के पूर्व आज़ादी पाने के जो सपने थे और आज़ादी मिलने के बाद उससे जुड़ा हुआ आज़ादी हासिल करने का जो ‘सवेरा’ था यह शीर्षक उसे ध्वनित कर रहा है। ‘दिल्ली मेरा परदेश’ की भूमिका में रघुवीर सहाय ने स्वीकारा है - ‘‘मेरे जैसे कई लेखकों के लिए जो आज़ादी के वर्ष 1947 में लिखना शुरू कर चुके थे, उसके बाद के करीब दस वर्ष एक तरह के उत्साह के वर्ष थे। उत्साह सब में था, पर हम कुछ अलग ही थे । हम लोग राष्ट्र के नाम पर स्थापित किए जाने वाले हर किस्म के दकियानूसीपन की आलोचना बिना भय के कर सकते थे। हमें अस्पष्ट सही, विश्वास था कि राष्ट्र को हम ही बना रहे हैं।’’ (दिल्ली मेरा परदेश, रघुवीर सहाय, पृ.2)